Jonathan - Tròç 2

Durant los quauques jorns seguents, Jonathan que s'esforçava de's comportar a la faiçon deus auts calhòcs. Que s'i esforçava a de bon, cridants e se batants dab los sons.... a l'entorn deus cais e deus batèus de pesca, cabussants per gahar dèishas de peish e crostons de pan. Mes lo còr n'i èra pas.

« Aquò n'a pas nat sens, ce disèva, abandonants exprèssament un anchòi bravament ganhat a un vielh calhòc ahamiat dont lo balhava la caça. Quan pensi que puirí consacrar totas aqueras òras a apréner a volar. Que i a autant e quant a apréner ! »

Alavetz ne calut pas longtemps a Jonathan lo Calhòc per s'arretrobar solet en plenha mar, ocupat a apréner, ahamiat mes urós.

L'amira deu son estudi qu'èra adara la velocitat e n'ua setmana d'apracticament, qu'aprenot mei sus la velocitat que ne'n sabèva lo mei rapide deus calhòcs vius. Alatants de totas las soas fòrças, a ua hautor de tres cents mètres que's tornava per devarar a hum en taravèth de cap a las èrsas, e lavetz que comprenot percé los calhòcs e s'estan d'i anar en taravèths perlongats. En mensh de sèt segondas qu'atingiva los cents dètz kilomètres per òra, velocitat a laquau las alas deus calhòcs e vinen instablas. E a cada còp la medissa malavirada que lo vinè. Quauque suenh que metot en plaça dens aqueth exercici totas las soas facultats, que perdèva a las granas velocitats tot contraròtle suus sons movements.

... pujar a tres cents mètres. Abrivar d'abòrd a l'orizontau, tot dret, a plenha puishença deus sons muscles, puish devarar en taravèth per l'avant, alatants, a la verticau... Lavetz shets cès la soa ala esquèra desaviè au bèth som d'ua alatada, que rotlava bruscament de cap a l'esquèr puish, entà arretrobar lo son equilibri, qu'ensajè de tinglar l'ala dreta, e qu'èra lavetz d'aqueth costat que s'aviè un taravèth hòu.

Ne parvinè pas a mestrejar la soa alatada ascendenta. Dètz còps que s'i ensajava, e dètz còps, au moment on despassèva los cents dètz kimomètres per òra, que perdèva la soa sustentacion dens un desòrdi desperdut de plumas e anava s'espatarrar sus l'aiga.

« La clau deu problèma, s'acabèt de pensar en secants, que diu se trobar dens la necessitat de guardar las alas immobilas a las granas velocitats - Qu'es shets dobte aquò : alatar dinc a navanta puish las conservar immobilas ! »

Que pujèt a sheis cents mètres, que temptava un còp de mei de s'engatjar sus l'esquia e de devarar a tavarèth a la verticau, bèc tinglat, alas totaument desplegadas e bandadas a partir deu moment on despassava navanta kilomètres per òra. Qu'exigiva aquò un esfòrç deus tarribles mes totun coronat de succès. En dètz secondes Jonathan que despassava los cents trente cinc kilomètres per òra, apitants atau un recòrd mondiau de velocitat preus calhòcs.

Mes bien brac estot lo son triomfe. Com aviè lo son recors, quan volot modificar l'angle d'atac de las soas alas, qu'estot tocat preu medís incontrolable e tarrible trabuc mes, aqueste còp a cent trente cinc kilomètres per òra, qu'estot sus eth com dinamita. Jonathan lo Calhòc qu'estot com esquarterat au bèth miei deus èrts e que s'espatarrè sus ua mar dura com pèira.

Quan tornèt ad eth, la neit qu'èra en plaça desempuish pausa e, au clar de lua, que flotava a la susfàcia de l'ocean. Las soas alas espenalhadas qu'èran de plom mes l'escac que lo pesava mes enqüèra. Shets fòrças, que desirava que lo son pes estot sufisent per lo tirar a tot doç de cap au hons dens l'amira que tot sii acabat.

Com s'ahonè, ua vutz estranha e pregonda que parlava en eth.

« N'èi pas de'm har illusions, que sui un calhòc. De la part de la mia natura, un èste bornat. S'estossi hèit per apréner tant de causas suu vòu, qu'aurí cartas marinas en plaça deu cervèth. S'estossi hèit per volar a grana velocitat, qu'aurí las alas bracas deu faucon e minjarí soritz e pas peish. Lo mon pair qu'avè rason. Que'm cau desbrombar totas aqueras holias. Que devi a granas alatadas tornar a la mèison, de cap a'us de la mia raça, e me contentar d'estar lo qui sui, qu'es a díser un praube calhòc bornat. »

La vutz que's carèt e Jonathan laudèt. La plaça d'un calhòc, la neit, qu'es sus l'estran e jurèt que d'ara enlà serè un calhòc com los auts. D'autas parts, tot lo monde que se'n trobarén mélher.